2 मई को गई थीं शारजाह; 7 दिन से परिवार संपर्क में नहीं, सरकार से तलाशने की अपील
Punjabi Girl Missing; UAE Sharjah | Manjinder Singh Sirsa Request India In Abu Dhabiपंजाब की 2 और लड़कियां संयुक्त अरब अमीरात में लापता हो गई हैं। इतना ही नहीं, लड़कियों के माता- पिता का भी बीते एक सप्ताह से उनसे संपर्क नहीं हो पाया है। भाजपा नेता मनजिंदर सिंह सिरसा ने इसकी जानकारी अपने सोशल मीडिया अकाउंट पर दी है
पंजाब की 2 और लड़कियां संयुक्त अरब अमीरात में लापता हो गई हैं। इतना ही नहीं, लड़कियों के माता- पिता का भी बीते एक सप्ताह से उनसे संपर्क नहीं हो पाया है। भाजपा नेता मनजिंदर सिंह सिरसा ने इसकी जानकारी अपने सोशल मीडिया अकाउंट पर दी है और इंडिया इन अबू धाबी को आग्रह किया है कि इन युवतियों की जल्द से जल्द जानकारी सांझा की जाए।
मिली जानकारी के अनुसार, पंजाब की दोनों लड़कियों की पहचान मनप्रीत कौर (25) और हरप्रीत कौर (21) के तौर पर हुई हैं। यह दोनों युवतियां 2 मई 2023 को काम के लिए संयुक्त अरब अमीरात के शारजाह में गई थीं। तकरीबन डेढ़ महीना दोनों युवतियों की बात उनके परिवारों से हो रही थी, लेकिन बीते एक सप्ताह से दोनों के फोन पर कोई कॉन्टैक्ट नहीं हो पा रहा है, जिससे परिवार चिंतित हैं।
टूरिस्ट वीजा पर गई थीं UAE
मिली जानकारी के अनुसार, यह दोनों युवतियां 2 मई को UAE पहुंच गई थीं। इन दोनों के पास टूरिस्ट वीजा था, जिसकी अवधि सिर्फ एक महीना था। इन युवतियों को 2 जून तक वापस लौट आना चाहिए था। परिवार को डर सता रहा है कि यह दोनों ही युवतियां गलत हाथों में न फंस गई हों।
पहले भी कई युवतियों को छुड़ाया जा चुका 
दुबई में जाकर लापता होने या किडनैप होने वाली यह पहली युवतियां नहीं हैं। कई युवतियां और युवक पंजाब में गलत एजेंट्स के झांसे में आकर दुबई पहुंच जाते हैं, जहां उनका शोषण किया जाता है। बीते दिनों कुलदीप धारीवाल ने एक युवती को दुबई से बचा कर परिवार से मिलाया था।